**הצעת מחקר לעבודה שנתית – טיוטא ראשונית**

**שם התלמיד:** יניב אלאלוף

**נושא העבודה: ממלכתיות בצה"ל – "מבועה לבבואה"**

**רקע**

עוד קודם לתקופת קום המדינה גיבש דוד בן גוריון **תפיסה ממלכתית ישראלית** אשר לב ליבה הינה זהות ישראלית אחת, זהות מופת בחברת מופת שביטויה הוא כור היתוך. נשיא המדינה, רובי ריבלין זיהה את השינויים הרבים **במדינה, בחברה ובסביבה** והניח בנאום השבטים, תפיסה הפוכה במובנים רבים, מקומו של האחר, סובלנות, היכרות ועשייה משותפת מתוך שונות. במשך שנים רבות צעד צה"ל בהתאמה מלאה לתפיסת בן גוריון ומימש את חזונו **כבועת מופת בתוך החברה הישראלית.** נראה שהשינויים ובהם, "דיפוזיות אידיאולוגית", היעדר מכנה משותף, היעדר גבולות וקווים, עד כדי שחיטת פרות קדושות, כל אלו "גוררים" את צה"ל לתוך שיח מפלג, מחלחלים לתוך שורותיו ולעיתים אף מהווים מכשול ללכידות ולביצוע המשימה באופן מיטבי. צה"ל מושפע יותר ויותר מן החברה ונדרש להתמודדויות מורכבות הנוגעות במתחים שבין תפיסת הממלכתיות האידיאלית שלו עצמו לבין ההשתנות המשמעותית בחברה הישראלית.

למפקדי צה"ל חסר כיום מצפן להתנהלות ממלכתית שנכון שתהיה המדייקת והמחוללת לכל החלטותיהם. התפתחות מושג הממלכתיות עברה שינוי מימי בן גוריון, בהם היה ברור מה משמעותה ומהו המצפן והמטרות שהוא משרת ועד לימינו אנו בהם האתגרים השתנו וכן הדורות והצרכים. מכאן שגם הגדרת התפיסה הממלכתית צריכה לעבור התאמות.

**מטרות העבודה**

1. למפות את עיקרי המתחים המתקיימים בין תפיסת הממלכתיות "המסורתית" של מדינת ישראל לבין אתגרי הממלכתיות הנוכחיים.
2. לנתח את הקשיים שחווה צה"ל ואת הביטויים בפועל במימוש הממלכתיות "המסורתית".
3. להצביע על המשמעויות שנובעות מההיסט למפקדי צה"ל.
4. להציע עקרונות לעיצוב תודעתי עכשווי.

**שאלות המחקר**

1. מה הם מאפייני הממלכתיות "המסורתית" במדינת ישראל ?
2. מהו השינוי שחל בתפיסת הממלכתיות במדינת ישראל ?
3. כיצד משפיע השינוי, שחל בתפיסת הממלכתיות במדינת ישראל על התנהלותו של צה"ל (היבטים וביטויים בפועל) ?
4. מה הן ההשלכות של השינוי על הקונצנזוס בשורות צה"ל בנוגע למהות הממלכתיות?
5. אלו עקרונות כלליים ניתן להניח בפני מקבלי ההחלטות שיסייעו בידיהם לקביעת גבולות וקווים ברורים יותר לממלכתיות הרלוונטית בימנו ?

**טענות המחקר**

1. צה"ל פועל כיום עם מצפן ממלכתי שאינו הולם במלואו את רוח התקופה ועל כן הוא נתקל מדי יום באתגרים סבוכים ומורכבים שמשפיעים לרעה על החלטותיו, על איכותו ועל מיצובו בחברה הישראלית.
2. צה"ל לא מספק למפקדיו כלים בהירים להתמודדות עם אתגרים אלו ובשל כך מתפתח "כדור שלג" שלילי שעלול להפוך אירועים טקטיים צה"ליים להתנגשות אסטרטגית בחברה הישראלית.

**תיחום העבודה**

מושג הממלכתיות בחברה והשתקפותו בצה"ל ייבחנו דרך הספרות והראיונות הנוגעים למהותו עם קום המדינה ובשנים שלאחריה וכן דרך שאלונים וראיונות עם מפקדים בדרגים שונים, מנהיגים ומשרתי ציבור מהצבא ומחוצה לו, כדי לבחון את התפיסה העכשווית ביחס למושג זה. עבודה זו לא תעסוק בחקר הממלכתיות בישראל, אלא תסתמך על ידע קיים ונראה שלא תתיימר להניח כלים פרקטיים בתוך הרעיון התפיסתי, לכך יידרש צוות ייעודי.

**חשיבות העבודה**

אין כל ספק באשר להתפתחותו של **היסט משמעותי** בתפיסת הממלכתיות בצה"ל ובמימושה נוכח מציאות לאומית חברתית משתנה. היסט זה משפיע על צה"ל ומשימותיו ועל מיקומו בחברה הישראלית באופן דרמטי. העיסוק בנושאי חברה צבא אינו פשוט לצה"ל ובפועל מתקיים אחת לתקופה ארוכה מאוד. תכלית עבודה זו להצביע על הצורך בחשיבה צה"לית מחודשת בנושא.

**דרך הצגת הרעיונות במחקר - ראשי פרקים**

1. מאפייני הממלכתיות המסורתית.
2. השינוי שחל בתפיסת הממלכתיות במדינת ישראל.
3. השפעות השינוי שחל בתפיסת הממלכתיות במדינת ישראל על התנהלותו של צה"ל.
4. השלכות השינוי על הקונצנזוס בשורות צה"ל בנוגע למהות הממלכתיות.
5. חשיבה מחודשת על גבולות הממלכתיות בצה"ל 2017.
6. סיכום והבנה אישית.

**יוזם העבודה: הכותב**

**מנחה העבודה: ד"ר חנן כהן, חוקר ממלכתיות ב"מעוז".**